Toortsie se goedvoelstorie nr 18 – 'n Spinnekop het my gebyt – toortsie.com
Toortsie se goedvoelstorie nr 18 – 'n Spinnekop het my gebyt
April 17, 2017 ~ Toortsie
Hierdie het iewers in verlede jaar by Finesse se goedvoelblogs verskyn.
'n Spinnekop het my gebyt!
Hierdie is vir my 'n saak van soveel erns dat ek voel om 'n week se goedvoelskrywe op te offer hiervoor. In elk geval, as 'n spinnekop jou byt en jy nie die nodige aandag hieraan gee nie, gaan jy nie goed voel nie, dis verseker!
'n Kleine spinnekoppie, moontlik 'n sakspinnekop, het my gebyt. Aanvanklik was dit net 'n ou plekkie, 'n rooi plekkie, niks om oor huistoe te skryf nie. 'n Dag later was dit 'n bietjie groter rooi plekkie, effens harderig, steeds niks om oor bekommerd te wees nie. Skielik begin dit te swel en daagliks raak die swelling meer, die harde plek harder, al hoe meer skakerings van rooi kom te voorskyn en dit pyn, pyn, pyn.
Op 'n stadium het ek besef dat dit nie self gaan regkom nie, dis dokter toe met my! Wat sal die dokter my vertel? Dat 'n sakspinnekop se gif sitotoksies is en die selle en weefsel afbreek. Hierdie artikel (http://www.netwerk24.com/Nuus/Man-geopereer-na-byt-van-n-sakspinnekop-20140507) skryf dat die gif van 'n sakspinnekop met dié van 'n pofadder vergelyk word. Ek glo, as dit lank genoeg gelos word, dit sal lei tot die dood.
Ek het dit relatief 'gelukkig' getref, hy het my op my maag gebyt, so dit sal hopelik nie 'n lelike letsel laat nie. Ek is redelik betyds dokter toe en is intensief behandel met binne-aardse antibiotika wat daagliks oor 'n tydperk toegedien is, skokbehandeling wat gou gewerk het. 'n Operasietjie moes ook uitgevoer word om die werking van die gif te stop.
Hoekom hierdie skrywe? Asseblief, mense, moet onder geen omstandighede 'n spinnekopbyt onderskat nie, veral nie dié van 'n klein, onskuldige, deurskynende spinnekoppie nie. As jy sien dat dit vererger, gaan so gou as moontlik dokter toe, hoe gouer, hoe beter. Asseblief, ter wille van jou eie gesondheid en jou eie 'goedvoel'!